О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији Зајам за ликвидност ЕПС-a између Републике Србије и Европске банке за обнову и развој, потписаног 15. марта 2023. године у Београду (у даљем тексту: Уговор о гаранцији), садржани су у чињеници да је Европска банка за обнову и развој одобрила зајам од 300.000.000 евра Јавном предузећу „Електропривреда Србијеˮ, Београд, као зајмопримцу, према Уговору о зајму Зајам за ликвидност ЕПС-a који је такође потписан 15. марта 2023. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2023. годину („Службени гласник РС”, број 138/22) чланом 42. предвиђено је да изузетно од одредаба члана 3. овог закона, Влада може да одлучи о покретању поступка за задуживање (укључујући емитовање и откуп државних хартија од вредности на домаћем и/или међународном тржишту) и давање гаранција Републике Србије ради очувања и јачања финансијске стабилности или спречавања наступања или отклањања последица ванредних околности које могу да угрозе живот и здравље људи или да проузрокују штету већих размера, у износу до 120.000.000.000 динара, а на предлог министарства надлежног за послове финансија. Задуживање и давање гаранција за ове намене врши се у складу са поступком који је уређен Законом о јавном дугу („Службени гласник РС”, бр. 61/05,107/09, 78/11, 68/15, 95/18, 91/19 и 149/20).

Надзорни одбор Јавног предузећа „Електропривреда Србијеˮ, Београд, 10. фебруара 2023. године, донео је Одлуку 12.01.127592/2-23 којом се задужује код Европске банке за обнову и развој у износу од 300.000.000 евра са гаранцијом Републике Србије, а у циљу обезбеђивања ликвидности. Како је током преговора дошло до померања рокова прве и последње отплате зајма, а самим тим и периода почека, усвојена је нова Одлука број 12.01.156613/9-23 од 23. фебруара 2023. године, којом се претходна Одлука ставља ван снаге. Међутим, како је Влада 23. фебруара 2023. године разрешила члана Надзорног одбора ЕПС-а и именовала новог, Одлука донета 23. фебруара 2023. године се не може сматрати донетом, што је констатовано Одлуком број 12.01.188896/4-23 од 1. марта 2023. године. Истог дана, 1. марта 2023. године, Надзорни одбор је донео Одлуку о задужењу ЕПС-а број 12.01.188896/5-23 којом је Одлука од 10. фебруара 2023. године стављена ван снаге.

Пословање Јавног предузећа „Електропривреда Србијеˮ, Београд (у даљем тексту: ЕПС) погоршано је услед проблема са производњом примарне енергије, хидролошке ситуације и смањеног рада хидроелектрана, увоза електричне енергије по рекордно високим тржишним ценама, као и ниским ценама за гарантовано снабдевање. Наиме, проблеми датирају од последњег квартала 2021. године који су се наставили и у 2022. години, у којој је поред смањене количине расположивог угља из РБ Колубара, дошло до изузетно лоше хидрологије, услед велике и дуготрајне суше у сливу Дунава и Дрине.

Смањена производња електричне енергије у последњем кварталу 2021. године и у 2022. години, условила је повећање набавке електричне енергије, па је недостајуће количине електричне енергије ЕПС највећим делом надоместио увозом. Поред повећања набављених количина електричне енергије, на висок негативан ефекат је утицао и поремећај енергената на светском тржишту, што је довело до скока цена електричне енергије. Увоз електричне енергије је коинцидирао са рекордно високим берзанским ценама електричне енергије.

Такође, у складу са Законом о енергетици оператори мреже су дужни да купују електричну енергију за покривање губитка у својој мрежи, у складу са транспарентним, недискриминаторским и тржишним принципима.

Како је било неопходно пружити финансијску подршку ЕПС-у да би се изборио са великим скоком увозних цена електричне енергије и потешкоћама у пословању, Европска банка за обнову и развој (у даљем тeксту: Банка) понудила је зајам ЕПС-у уз гаранцију државе у износу од 300.000.000 евра, који ће се реализовати у две транше. Прва транша ће бити у износу од 200.000.000 евра, а друга у износу од 100.000.000 евра. Кредитна средства се неће користити за капиталне инвестиције које се односе на фосилна горива.

Предложени зајам решава хитан јаз у ликвидности пружањем финансијске подршке ЕПС-у, али ће укључивати и подршку развоју кредибилне стратегије декарбонизације и акционог плана за ЕПС, укључујући стратегију постепеног избацивања угља до 2050. године, са циљем да се помогне Републици Србији да унапреди своју дугорочну сигурност снабдевања електричном енергијом и створи могућност окружења за прелазак на чисту енергију. Поред наведеног, овим зајмом се предвиђа и подршка преквалификацији радне снаге ЕПС-а погођене зеленом транзицијом привреде, као и постизању виших стандарда родне инклузије.

Поред наведених средства зајма у износу од 300.000.000 евра, за финансирање ликвидности ЕПС-а, из специјалних ресурса Банке и/или донаторских ресурса којима управља Банка, обезбеђена су средства техничке сарадње за пружање помоћи зајмопримцу, како следи:

- до 350.000 евра за помоћ зајмопримцу у припреми стратегије за декарбонизацију и акционог плана, који су усклађени са Париским споразумом;

- до 75.000 евра за пружање помоћи зајмопримцу у спровођењу извештавања о ризицима климатских промена у складу са препорукама Радне групе за финансијско обелодањивање у вези са климом (TFCD);

- до 500.000 евра за пружање помоћи зајмопримцу у изради Корпоративног развојног плана; и

- до 200.000 евра за пружање помоћи зајмопримцу у изради стратешке процене за управљање радном снагом и акционог плана у вези са Пројектом.

Циљ зајма је пружање помоћи зајмопримцу за потребе рефинансирања зајмова у оквиру кредитних аранжмана из Прилога 4 (и/или других зајмова које Банка може унапред одобрити) Уговора о зајму; финансирања трошкова из пословања, осим изузетих трошкова, који подразумевају све трошкове из пословања који се могу довести у везу са делатношћу експлоатације угља и производње електричне енергије у термоелектранама, укључујући све трошкове запослених ангажованих на спровођењу тих делатности; плаћања подстицајне откупне цене за произвођаче који производе електричну енергију из обновљивих извора у оквиру система подстицајних мера за производњу електричне енергије из обновљивих извора енергије Републике Србије; као и финансирања увоза електричне енергије.

Влада је на седници 9. марта 2023. године, Закључком 05 Број: 48-2024/2023 утврдила Основу за вођење преговора са Европском банком за обнову и развој, у вези са одобравањем зајма Јавном предузећу „Електропривреда Србијеˮ, Београд, уз гаранцију Републике Србије, ради обезбеђивања зајма за ликвидност, одредила састав делегације Републике Србије за вођење преговора, прихватила Нацрт уговора о зајму Зајам за ликвидност ЕПС-a, између Јавног предузећа „Електропривреда Србијеˮ, Београд и Европске банке за обнову и развој и усвојила Нацрт уговора о гаранцији Зајам за ликвидност ЕПС-a, између Републике Србије и Европске банке за обнову и развој.

Према одредбама Стандардних услова Банке од 5. новембра 2021. године, које Банка примењује у својој пословној политици и пракси, односно приликом одобравања зајмова клијентима уз државну гаранцију, дефинисани су следећи финансијски услови за финансирање Пројекта:

* износ задужења је 300.000.000 евра, подељен у две транше од којих је Транша 1 у износу од 200.000.000 евра, а Транша 2 у износу од 100.000.000 евра;
* период расположивости зајма је у трајању од 540 дана од датума потписивања уговора о зајму или неки каснији датум који Банка може да одреди и о томе обавести зајмопримца и гаранта;
* датуми плаћања обавеза које доспевају по основу камате, провизије на неповучена средства и главнице су 20. фебруар и 20. август сваке године;
* очекивани рок за завршетак Пројекта је 540 дана од датума потписивања Уговора о зајму;
* исплата средстава зајма је у траншама, чији је минимални износ 20.000.000 евра;
* период доспећа зајма je до четири годинe, укључујући период почека чије је трајање лимитирано до 20. августа 2024. године;
* зајмопримац зајам отплаћује у 8 полугодишњих рата, при чему је први датум отплате главнице 20. август 2024. године, а последњи датум је дефинисан као 20. фебруар 2028. године;
* примена варијабилне каматне стопе уз могућност да Зајмопримац одабере да плати камату по фиксној каматној стопи на цео или било који део зајма који у том тренутку буде неотплаћен;
* предвиђена је могућност превремене отплате, као и отказивања зајма у минималном износу од 10.000.000 евра;
* провизија која се плаћа Банци за неискоришћени део зајма је 0,5% годишње;
* приступна накнада се једнократно плаћа Банци из средстава зајма у износу од 1% (3.000.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као гарант, уредно и благовремено плаћање свих доспелих износа и извршавање преузетих обавеза зајмопримца у складу са Уговором о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о гаранцији Зајам за ликвидност ЕПС-a између Републике Србије и Европске банке за обнову и развој, потписаног у Београду, 15. марта 2023. године у оригиналу на енглеском језику.

Одредба члана 2. овог закона садржи текст Уговора о гаранцији Зајам за ликвидност ЕПС-a између Републике Србије и Европске банке за обнову и развој, у оригиналу на енглеском језику и преводу на српски језик.

У одредби члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.